Pɛl 3
Gɔy pɛlni tin kɔ̱ŋ
1
Gatdä cu ŋi̱i̱cdä päl ruëëc
kä tit luëëkä,
2
kɛ ɣöö ba tëkdu jak kä jäny
kɛ run ti ŋuan,
kä ba ji̱ nöŋ ciaŋ gɔyni.
3
Cu nhök kɛnɛ ŋa̱th päl.
Yiɛn nikɛ ŋuääkdu,
kä gɔ̱rikɛ lɔɔcdu.
4
Inɔ bi nhök kɛnɛ ciöt
mi gɔaa jek
kä Kuoth kɛnɛ naath.
5
Kä ŋäth Kuoth Nhial kɛ
lɔcdu kɛɛliw,
kä cu ŋäth ni ca̱r wecdu kärɔa.
6
Kä ŋäcni jɛ ni ciaŋ rɛy ja̱lu,
bɛ dupku jak kä cuŋ.
7
Kä /cu rɔ jak kä gɔaa
waaŋdu kärɔa,
luthni Kuoth Nhial,
kä woc rɔ kä jiäk.
8
Nɔmɔ bɛ puɔ̱nydu jak kä gɔaa,
kä bɛ cɔ̱wku jak kä bum.
9
Kämni Kuoth Nhial ria̱ŋdu,
kämni jɛ dɛy walku tin nhiam.
10
Inɔ bi lueek thia̱ŋ kɛ bɛl
kä bi tekɛ kɔaŋ mi di̱i̱t.
11
Gatdä cu luek Kuɔth Nhial lo̱k,
kä cu comdɛ dhɔ̱l,
12
kɛ ɣöö Kuoth Nhial la lueekɛ
ni nɛy tin nhɔk ɛ,
ce̱tkɛ min la gua̱n gatdä
gat in nhɔkɛ a lueek.
13
Puɔ̱th akɛ ram in ci
ŋäc ŋɔaani jek
kɛnɛ ram in ci jɛ liŋ.
14
Kɛ ɣöö gɔaa ni min jekɛ
kä ŋäc ŋɔaani
kä min derɛ jek kä ciɛk
in bo̱r,
kɛnɛ min derɛ jekɛ kä da̱a̱p.
15
Kä gɔaa ni ŋäc ŋɔaani kä päm
mi di̱t kökdɛ,
kä thilɛ mi deri nhɔk
mi dee ca̱a̱t kɛ ŋäc ŋɔaani.
16
Kä ŋäc ŋɔaani ŋunɛ tëk mi bäär
kä no̱o̱ŋɛ ria̱ŋ kɛnɛ luth.
17
Kä tɛ̈th lɔaac tëë kä
ŋäc ŋɔaani,
kä dupkɛ diaal te ni mal thi̱n.
18
Kä ŋäc ŋɔaani ɛ jiath teekä
kä nɛy tin ca käp,
kä puɔ̱th akɛ nɛy tin
tiɛtkɛ jɛ.
19
Kä Kuoth Nhial cɛ wi̱c muɔ̱ɔ̱n
cak kɛ ŋäc ŋɔaani.
Kɛ pɛlɛ cɛ nhial jak kä
te wa̱nɔ.
20
Kɛ pɛlɛ ci yier rɔ̱ da̱a̱k,
kä cɛ nhiaal jak kä dɛm.
21
Gatdä tit pɛlu kɛnɛ ca̱ru,
/cu jak kä mi bikɛ päl.
22
Kɛ kɛn bi ku la tëk kä ji̱ mɔ,
kä bi kɛna dɔ̱k ŋua̱a̱k
mi gɔaa kä ji̱.
23
Kä bi cu ja̱l dupdu
a thil dual,
kä /ci kɔ̱th bilɛ kɔ̱thikä.
24
Kɛ ɣöö /ci bi dual mi wi̱i̱
wä tɔ̱ɔ̱c,
bi ni̱endu gɔaa ɛlɔ̱ŋ.
25
Kä /cu dual kɛ riɛk
mi bi ji̱ pärikä,
kiɛ kɛ riɛk gua̱n dui̱rä
mi wëë ben.
26
Kɛ ɣöö Kuoth Nhial ɛ jɛn
bia̱ ŋa̱thdu mɔ,
kä bɛ ji̱ gaŋ kä mi jiääk.
27
Kä /cu mi gɔaa pen nɛy tin
dëë ka̱m kɛ,
mi ro̱ŋi kɛ ɣöö deri jɛ la̱t.
28
Kä /cu gua̱n thieekädu jio̱k i̱,
“Wër bi lɛ wä luny jɔk,
bä jɛ ben ka̱m ji̱ iruun.”
Kä tëëkɛ ji̱ ɛn wa̱nɛ mɔ.
29
Kä /cu mi jiääk car kɛ kui̱
gua̱n thieekädu,
min ŋääthi ciaaŋdɛ gekädu.
30
Kä /cu raan gɔny kɛ mi
thil luɔt,
kä thilɛ mi jiääk
mi cɛ lät kä ji̱.
31
Kä /cu ram mi gua̱n köör nyiɛth,
kä /cu dupkɛ guur.
32
Kɛ ɣöö nɛy tin ji̱ däkä
jiäkɛ kä Kuoth Nhial.
Duundɛ ɣöö nɛy tin ji̱ cuŋni
tëë yupädiɛn.
33
Kuëth Kuɔth a dhɔr ram mi
gua̱n dueeri,
kä puɔ̱thdɛ akɛ gua̱n cuŋni.
34
Jɛn yɔŋɛ nɛy tin lɛ̈ŋkɛ naath,
duundɛ ɣöö nyuthɛ ram mi
muɔ̱l muɔ̱l nhök.
35
Kä bi ram mi ŋäc ŋɔak luth jek,
duundɛ ɣöö bi dɔ̱a̱r pöc jek.
